Source: http://www.bihon.ro/victorie-lejera-a-oradenilor/news-20101118-09182973
Timestamp: 2017-09-24 21:23:41+00:00

Document:
Victorie lejera a oradenilor - BIHON
Victorie lejera a oradenilor
18. noiembrie 2010 08:25
Baschetbaliştii de la CSM Oradea au câştigat cu 92-64 meciul cu BC Miercurea Ciuc.
CSM Oradea a obţinut miercuri cea de-a şasea victorie din actuala ediţie, după ce a dispus fără niciun fel de probleme de BC Miercurea Ciuc, într-o restanţă contând pentru etapa a VII-a a Diviziei A de baschet masculin. De la orădeni a absentat Schachtner, care a fost menajat pentru meciurile dificile care urmează.
Orădenii au început partida în trombă, având un prim sfert spectaculos, cu numeroase coşuri de trei puncte. În sfertul secund, antrenorul Cristian Achim a odihnit titularii, trimiţând pe teren rezervele şi jucătorii tineri din lot. Oaspeţii au profitat şi au redus drastic din diferenţă. Handicapul a scăzut de la 20 de puncte la doar opt, scorul la pauză fiind de numai 49-41, în totală neconcordanţă cu diferenţa de valoare dintre cele două echipe. Gazdele au revenit după pauză în formula de bază şi s-au detaşat din nou pe tabelă. Scorul a luat proporţii în sfertul patru, chiar dacă rezervele orădenilor au intrat din nou pe teren.
Urmează două meciuri grele
„Am preferat să menajez pe cât posibil titularii şi niciun jucător să nu joace mai mult de douăzeci de minute. Am obţinut o victorie clară, deşi eu m-am temut totuşi de o relaxare a echipei noastre, după meciurile cu mare încărcătură fizică şi mentală pe care le-am avut până acum. La un moment dat, am avut pe teren o echipă formată numai din orădeni. Eu mi-aş dori să putem folosi cât mai mult posibil aceşti jucători, pentru că ei pot progresa doar jucând efectiv. Ne aşteaptă două meciuri extrem de grele, cu Târgu Mureş în deplasare şi cu Gaz Metan pe teren propriu. Noi vom juca din nou la victorie, indiferent de adversar sau de faptul că evoluăm acasă sau în deplasare”, a afirmat după meci antrenorul CSM Oradea, Cristian Achim.
CSM Oradea – BC „Perla Harghitei” Miercurea Ciuc 92-64 (27-16, 22-25, 18-12, 25-11)
CSM Oradea: Pascu 5, Ştefan 17 (3×3), Szijártó 3 (1), Maric 3 (1), Paşca 7 (1), Stretea 2, Topcov 13, Hora, Mandic 16 (3), Török 5, Lázár 7, Mitchell 14 (2). Antrenor: Cristian Achim
BC Miercurea Ciuc: Rodgers 8 (1), Cormoş 5 (1), Samoilă 4 (1), Coleman 10, Roşu, S. Pop 4, Biro, Levine 13, Tucker 9 (1), Drăguş 11 (1), Madaras. Antrenor: Lászlófy Botond
Arbitri: Doru Vinaşi – Cosmin Prişcă, Adrian Habor. Comisar FR Baschet: Cristian Ungurian
Taguri: bc miercurea ciuc, csm oradea, victorie

References: CSM 

CSM 
 CSM 

CSM 

CSM 
 csm